TRIO: Steinar Sagen, Bjarte Tjøstheim og Tore Sagen blir samlet i radiostudio igjen. Foto:NRK,

Tjøstheim tilbake etter sykdom

Etter å ha blitt rammet av slag er Bjarte Tjøstheim (47) tilbake i «Radioresepsjonen». – Det blir magisk, sier radiomakker Steinar Sagen.

Elise Alexandra Gulbrandsen

Sofia Storhaug

13. november 2014

Artikkelen er over fem år gammel

– Har fått grønt lys av min fastlege Dr.Oetker til å returnere til min favorittresepsjon mandag. Gleder meg!, skriver Tjøstheim på Twitter.

Det var i september at radioprofilen ble rammet av en blodpropp bak øyet. I perioden Tjøstheim var sykmeldt har flere vikarer vært innom som programledere. Nå gleder han seg til å være tilbake.

– Jeg aner jo ikke hvordan dette vil gå, sier Tjøstheim til VG og ønsker ikke å utdype ytterligere.

– Har savnet ham

Radioprofilen Steinar Sagen setter pris på at Tjøstheim er klar for å returnere til programlederjobben.

– Det blir magisk, strålende og fantastisk på alle måter, sier Sagen om det å få kollegaen tilbake i programmet.

–Vi har savnet ham veldig mye. Det er en dynamikk i programmet som blir borte når man bruker gjester i stedet for. Nå er vi komplett igjen, legger han til.

Kunne fått hjerneskade

Da sykdommen ble kjent fikk Tjøstheim permisjon fra sykehus for å få fortelle om den alvorlige hendelsen. I programmet fortalte radiokomikeren at han våknet om natten den 11.september og oppdaget at han var blind på det ene øyet. Etter å ha vekket sin bedre halvdel, gikk veien fort til Ullevaal sykehus, og en øyespesialist sendte ham rett til akutten.

Der kom det frem at han hadde en blodpropp bak det ene øyet som, ifølge Bjarte Tjøstheim selv, i verste fall kunne ha ført til alvorlig hjerneskade på to tredjedeler av hjernen.

– En nevrolog sa at jeg var så heldig at jeg har en liten bro mellom blodårene som gjør at jeg ble reddet fra å få hjerneskade i to tredeler av hjernen min, sa han i programmet.

Steinar Sagen forteller at det var skremmende å få beskjeden om at kollegaen var rammet av alvorlig sykdom.

– Jeg er veldig glad for at han skrev en beroligende tekstmelding til oss rett etter at det hadde skjedd. Hvis ikke hadde jeg nok blitt ganske redd. Klart det er alvorlig, men han har vært i de beste hender, og det er jeg veldig glad for, sier Sagen til VG.

Publisert: 13.11.14 kl. 16:36

Les også

Mer om Radio